CELEX: 32013R1018
Language: et
Date: 2013-10-23 00:00:00
Title: Komisjoni määrus (EL) nr 1018/2013, 23. oktoober 2013 , millega muudetakse määrust (EL) nr 432/2012, millega kehtestatakse nimekiri tervisealastest väidetest, mida on lubatud esitada toidu kohta, välja arvatud haigestumise riski vähendamisele ning laste arengule ja tervisele viitavad väited  EMPs kohaldatav tekst

24.10.2013   
            
            
               ET
            
            
               Euroopa Liidu Teataja
            
            
               L 282/43
            
         KOMISJONI MÄÄRUS (EL) nr 1018/2013,
   23. oktoober 2013,
   millega muudetakse määrust (EL) nr 432/2012, millega kehtestatakse nimekiri tervisealastest väidetest, mida on lubatud esitada toidu kohta, välja arvatud haigestumise riski vähendamisele ning laste arengule ja tervisele viitavad väited
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 20. detsembri 2006. aasta määrust (EÜ) nr 1924/2006 toidu kohta esitatavate toitumis- ja tervisealaste väidete kohta, (1) eriti selle artikli 13 lõiget 3,
   ning arvestades järgmist:
   
               (1)
            
            
               Määruse (EÜ) nr 1924/2006 artikli 13 lõike 3 kohaselt võttis komisjon vastu 16. mai 2012. aasta määruse (EL) nr 432/2012, millega kehtestatakse nimekiri tervisealastest väidetest, mida on lubatud esitada toidu kohta, välja arvatud haigestumise riski vähendamisele ning laste arengule ja tervisele viitavad väited (2).
            
         
               (2)
            
            
               Kasutamiseks lubatud tervisealaste väidete nimekirja heakskiitmise ajal oli selles veel väiteid, mille kohta ei olnud kas Euroopa Toiduohutusametilt (edaspidi „toiduohutusamet”) saadud hinnangut või ei olnud käsitlemine komisjonis lõpule jõudnud (3).
            
         
               (3)
            
            
               Selliste väidete hulgas andis toiduohutusamet heakskiidu tervisealasele väitele süsivesikute mõju kohta ajutegevuse alalhoidmisele ning soovitas asjakohaste kasutustingimustena järgmist väidet: „aju glükoosivajaduse katmiseks kulub päevas hinnanguliselt 130 g glükeemilisi süsivesikuid” (4).
            
         
               (4)
            
            
               Määruse (EÜ) nr 1924/2006 artikli 13 lõikes 3 on sätestatud, et lubatud tervisealaste väidete juurde peavad olema lisatud kõik vajalikud tingimused (sh piirangud) nende väidete kasutamiseks. Seega peaks lubatud väidete nimekiri sisaldama väidete sõnastust, väidete kasutamise eritingimusi ning vajaduse korral toidu kasutustingimusi või -piiranguid ja/või lisaselgitust või -hoiatust määruses (EÜ) nr 1924/2006 sätestatud eeskirjade kohaselt ning kooskõlas ameti arvamustega.
            
         
               (5)
            
            
               Mitu liikmesriiki avaldasid muret, et selliste kasutustingimustega väide julgustaks tarbima suhkrut sisaldavat, mitte looduslikult magusat toitu. See oleks vastuolus eelkõige riikide toitumissoovitustega vähendada suhkru tarbimist ja selline teave ajaks tarbijaid segadusse. Ollakse seisukohal, et selle tervisealase väite korral saaks lahendada vastuolu sellega, et piirduda väite puhul üksnes toiduga, mis kas sisaldab vähe suhkrut või sellele ei ole suhkrut lisatud ja see võib sisaldada suhkrut üksnes looduslikult.
            
         
               (6)
            
            
               Käesolevat määrust tuleks hakata kohaldama kuus kuud pärast selle jõustumist, et toidukäitlejad saaksid selle nõuetega kohaneda.
            
         
               (7)
            
            
               Määruse (EÜ) nr 1924/2006 artikli 20 lõike 1 kohaselt tuleks ajakohastada toitumis- ja tervisealaste väidete registrit, mis sisaldab kõiki lubatud tervisealaseid väiteid, võttes arvesse käesolevat määrust.
            
         
               (8)
            
            
               Märkusi ja seisukohti, mis komisjon on saanud üldsuselt ja huvitatud isikutelt, on võetud käesoleva määrusega ettenähtud meetmete üle otsustamisel asjakohaselt arvesse.
            
         
               (9)
            
            
               Seepärast tuleks määrust (EL) nr 432/2012 vastavalt muuta.
            
         
               (10)
            
            
               Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ole vastuväiteid esitanud,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) nr 432/2012 lisa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Käesolevat määrust kohaldatakse alates 13. maist 2014.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 23. oktoober 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 404, 30.12.2006, lk 9.
   
      (2)  ELT L 136, 25.5.2012, lk 1.
   
      (3)  Vastab konsolideeritud nimekirja 2232 kandele (ID-le).
   
      (4)  http://www.efsa.europa.eu/en/efsajournal/doc/2226.pdf
   
      LISA
      Määruse (EL) nr 432/2012 lisasse lisatakse tähestiku järjekorras järgmine kanne:
      
         
                     Toitaine, aine, toit või toidugrupp
                  
                  
                     Väide
                  
                  
                     Väite kasutamise tingimused
                  
                  
                     Toidu kasutustingimused ja/või piirangud ja/või täiendavad selgitused või hoiatused
                  
                  
                     
                        EFSA Journal nr
                  
                  
                     Asjaomane kande number EFSA-le esitatud konsolideeritud nimekirjas
                  
               
                     „Süsivesikud
                  
                  
                     Süsivesikud aitavad säilitada normaalset ajutalitlust
                  
                  
                     Et toode oleks väitega kooskõlas, tuleb tarbijat teavitada, et kasulik toime avaldub siis, kui päevas tarbitakse 130 g süsivesikuid (kõigist allikaist kokku).
                     Väidet võib kasutada sellise toidu kohta, mis sisaldab kindlaksmääratud suurusega portsjonis vähemalt 20 g inimorganismi poolt omastatavaid süsivesikuid, v.a polüoolid, ja vastab määruse (EÜ) nr 1924/2006 lisas esitatud toitumisalase väite [VÄHESE SUHKRUSISALDUSEGA või EI SISALDA LISATUD SUHKRUID] kasutamise tingimustele.
                  
                  
                     Seda väidet ei saa kasutada 100 % suhkrut sisaldava toidu kohta.
                  
                  
                     2011; 9(6):2226
                  
                  
                     603,653”